Абрифинг аҟны иазааҭгылан Аԥсны акриминогентә ҭагылазаашьеи иара ӡбашьас иамоуи.
Асмаҭ Ҵәыџьԥҳа, Sputnik
Амчреи акриминали
Апартиа "Аԥсны" ахада Витали Габниа абрифинг аартуа иазгәеиҭеит абрифинг ахьымҩаԥырго имашьына амца ацраҵара иадҳәалазарц шиҭахым. Иара иажәақәа рыла, ихадараны иишьо Аԥсны азакәан зегьы рзы еиҟаразарц шакәу.
"Азакәани аиашареи аныҟам урҭ рҭыԥ акриминал иааннакылоит. Ажәлеи ажәлеи еиҿагылоит, ашьҭреи ашьҭреи еиҿанагалоит", - ҳәа иҳәеит иара.
Аԥсны жәлар реиҿкаара ахада Адгәыр Арӡынба иажәақәа рыла, Аԥсны акриминогентә ҭагылазаашьа даара иуадаҩуп, аполитикатә конкурентцәа амчраҿы аҟазааразы акриминалтә дунеи иалаӡоит.
Арӡынба игәаанагарала, атәыла ахада Аслан Бжьаниа ихымҩаԥгашьеи атәылаҿ аҭагылазаашьеи еинаалом. Ахадеи адепутатцәеи аенергетика апроблемақәа ианрылацәажәо аамҭазы Очамчыра араион аҿы иҟоу апансионат аҭааразы аамҭа аниԥшаауа, ацәгьоуратә дунеи ахаҭарнакцәа ԥырхагада аҭагылазаашьа рнапаҿы иркуп, аҿар ашәарҭара иҭаргыло.
"Амчреи акриминали еимаздо ашахақәа ԥыҵәҵәатәуп, аҳәынҭқарратә зҵаарақәа рыӡбараз алшара рыҭамзарц. Шәаҟәыҵ ари абизнестә интерес, шәаҟәыҵ ари ачашә. Ауаа аҭахара иаҿуп. Уаҵәы уаҩ даанымхозар аҳәынҭқарратә мал аимҵәаҩцәа аҩнқәа здыргылозеи?" - ҳәа дҵаауеит иара.
Азҵаара - аҭак
Абрифинг далахәын Аҩнуҵҟатәи аусқәа рминистр Дмитри Дбар. Иара иакымкәа азҵаарақәа рҭак ҟаиҵеит.
Адгәыр Арӡынба дазааҭгылеит Қьамал Арӡынба лаҵара 18 азы ишьра. Иара аминистр диазҵааит – аҩнтәы баандаҩра змаз ауаҩы ԥкрада ацәгьоура иҽазкны ақалақь алалашьаз иоузеи ҳәа.
Дбар иҳәеит Баҭал Ԥлиа ииашаҵәҟьаны аҩнтәы баандаҩра шиқәыз, аха асанкциаҿы ишарбоу иалкаау аамҭақәак рзы адәы дықәзар шауа.
"Ҳара аҩнтәы баандаҩра зқәу ауаа рышьклаԥшразы атехникатә мчы ҳамам. Ааигәа ахадеи сареи ари азҵаара ҳалацәажәон. Апарламент ахь аԥшьгамҭа наҳашьҭит ари ахәҭаҷ аусура аанкыларазы", - ҳәа иҳәеит иара.
Аминистр ахҳәаа аиҭеит апансионат "Самшитовая роща" аҟны иҟалаз ахҭысгьы. Иазгәеиҭеит уи ауха апансионат аҵакырахь апатрультә машьына шнеиз, аха аӡәгьы шшрак шыҟаимҵаз.
"Асааҭ 00:00 рҟынӡа уи ауха Гагреи Пицундеи ареидтә уснагӡатәқәа мҩаԥысуан. Адырра ҳамазҭгьы, уи ақәҿаҳҭуан. Иацы Гагра амилициа аиҳабы апансионатқәа рыхьчара анапхгаҩцәа еизганы еилацәажәеит. Ирыӡбеит аицыҷаԥшьарақәа мҩаԥыргаларц", - ҳәа иҳәеит иара.
Акриминогентә ҭагылазаашьа далацәажәо, Арӡынба иазгәеиҭеит акриминалтә авторитетцәа амитингқәа ишрылахәу, амчрақәа ахҳәараан ишгылоу, ԥкрада ишынеиҭаҵааиҭаҵуа.
Аҩнуҵҟатәи аусқәа рминистр уи аҭакс иҳәеит:
"Усеиԥш аӡәгьы ахада Иусбарҭа аҿаԥхьа аизара мҩаԥыргаӡом, амшынԥшаҳәаҿ инеиааиуа, ақьафурҭақәа рҿы итәо иҟаӡам", - ҳәа.
Дмитри Дбар имҩаԥгам ареформақәагьы дрылацәажәеит. Иҳәеит Аԥсны ААР иныҭкааны аиҭакраз ажәалагалақәа шазырхиоу, ахадеи Аминистрцәа реилазаарахьи ишынашьҭу.
Иажәа хыркәшо, аминистр астатистикатә рбагақәа ааигеит. Иара ишиҳәо ала: 2014 - 2020 шықәсқәа рзы ашәҟәы иҭагалан 128 уаҩшьреи ауаҩшьразы ақәыларақәеи, урҭ рҟынтәи иаарԥшуп 85 ус, атәылауаа рӷьычрақәа 31 рҟынтә иаарԥшуп – 12, ақәыларақәа 248 рҟынтә иаарԥшуп 127. Зынӡа 627 цәгьоура рҟынтәи иаарԥшуп 285.
2021 шықәса хәымз рыҩнуҵҟа 7 уаҩшьра аҭыԥ рымоуп, иаарԥшуп 3, ҩыџьа ӷьычуп, аҩускгьы аарԥшуп, ҩ-рҳәрак рҟынтә руак аарԥшуп, амашьынамҵарсрақәа хԥа рҟынтәи ҩ-уск аарԥшуп.
2020 шықәса лаҵарамза инаркны 2021 шықәса лаҵарамзанӡа ашәҟәы иҭагалоуп 195 авариа, зыҟны 47 ҭахаз, 279 аахақәа роуз. 2019 шықәса лаҵарамза инаркны 2020 шықәса лаҵарамзанӡа – 219 мҩатә машәыр ҟалеит 67 ԥсыҭбара рыцны, 359 ахәрақәа рыманы.
Алҵшьас иҟоузеи аҭагылазаашьа?
Абрифинг аихшьалақәа азыҟаҵо, Адгәыр Арӡынба иазгәеиҭеит аҭагылазаашьа аԥсахразы апрограмматә знеишьеи аҳәынҭнапхгараҭара ареформеи аҭахуп, избанзар иахьатәи аҳәынҭқарра "ԥхьаҟа изымцо, изымқәацо, изымҿио машьыноуп".